**נעשה אדם**

**רסיסי לילה לה**

עניין תקיעת שופר שכתב רמב"ם כלומר עורו ישנים מתרדמתכם, וחז"ל אמרו שיעלה זכרונכם לפני לטובה, ובמה בשופר. הכל אחד. כי ה' צילך, כאשר האדם מתעורר משנתו וזוכר בהשם יתברך, אז השם יתברך זוכר אותו. כאותו עניין שהוא זוכר בהשם יתברך, איך הוא מלא כל הארץ כבודו והכל שלו וצריך לעובדו וכיוצא, כל חד לפום אתערותא דיליה, כך השם יתברך כנגדו, כדרך שאמרו אתם עשיתוני חטיבה וכו' אף אני אעשה אתכם חטיבה אחת בעולם. מה שאין כן כשחס ושלום שוכח, הגם כי אין שכחה לפני כסא כבודו, הזכרון שלו הוא מצד השכחה, שזוכר כביכול שבזה הוא שוכח חס ושלום, מידה כנגד מידה. ולכן יהיב עיטא בשופר לעוררנו. ואמרו ז"ל שהוא לערבב השטן, והכל אחד, כמו שאמרו הוא שטן הוא יצר הרע. ועיקר יצר הרע אינו אלא ההשקעה בדמיון, שאינו מניחו לזכור ולשום אל לבבו על מה נברא בעולם ולהתעורר משנתו...

ובכל ראש השנה השופר הוא מצד השתדלות אדם, שאנו תוקעים בשופר ולכן אין נקרא שופר גדול, דגדול רצה לומר המתפשט עד אין קץ ותכלית. וזהו ביום ההוא, שיתקע מעצמו ולא פירש מי התוקע. כי אנו טוענים השיבנו וגו' והשם יתברך אומר שובו אלי וגו', וביום ההוא שיתברר האמת דקודשא בריך הוא וישראל כולו חד, לא שייך כלל לקרוא האתערותא על שם אחד בייחוד, כאילו יש מעורר ומתעורר, כי באמת כולא חד, ואין שם מבוא להשתדלות אדם ולא לבקשת השיבנו, שזה מצד השתדלות אדם מבקש אתערותא דלעילא. אבל באמת קדושת ישראל מעצמו הוא דבוק בהשם יתברך, ויתקע מעצמו, ולכך הוא גדול בהתפשטות. מה שאין כן בכל ראש השנה, דצריך למעשה ידי אדם לתקוע, אינו בהתפשטות גמור לאובדים ונדחים גמורים לבוא לגמרי להשתחוות וגו', רק הוא כפום אתערותא דלתתא.

ומי ששומע קול שופר ומקיים מצות ה' הוא מתעורר משיקועו בדמיונות עולם הזה, וממילא השטן מתערבב כי עיקר השטנתו הוא השיקוע בדמיונות. וזה כל האדם לעמל יולד לעמל תורה, להוציא עצמו מדמיון שווא ולדבק בתורת אמת. וכאשר האדם מתעורר בפתע פתאום מכל מיני דמיונות, וזוכר בהשם יתברך, השטן מתערבב ומתבלבל כח ההשטנה. הגם דאין כוחו כשופר גדול להיות ביאה גמורה להר הקודש, דהיינו יציאה גמורה מן הדמיון לחלוטין שלא ישוב עוד, מכל מקום בלבול וערבוב להשטנה יש. וממילא השם יתברך חפץ חסד וזוכר הברית. וחז"ל אמרו דהוא חושב דזהו שופר גדול, והיינו דחושב דהתעוררות זו תלך ותתפשט בלב להיות יתד קבוע שלא תמוט.

וזהו עיקר החילוק שבין שופר לשופר גדול בהתפשטות הקול. אבל בעולם הזה שהיצר הרע לא נעקר מן הלב לגמרי, כל האתערותא הוא לפי שעה לבד. שכל זמן שאין לבו חלל בקרבו כדוד המלך ע"ה שהרגו ליצר רע בתענית, אי אפשר להיות קבוע וקיים בעבודתו שלא ינתק כלל. וזה כל עסק האדם בעולם הזה להיות רצוא ושוב ולהתחזק להתעורר עצמו משינתו בכל פעם. ותכלית הבריאה היתה על כך שיהיה לו יצר המשכיח והוא יתגבר כנגדו.

וזה ענין העזר כנגדו דאשה, שבא על ידי הפלת תרדימה, שהוא הביטול לצורת אדם. דבשינה כח המדמה גובר, ולכן הוא אחד מששים במיתה. והשם יתברך הפיל זה עליו, שכך יסד השם יתברך בעולמו להיות האדם ישן ומתעורר, ועל ידי זה זוכה להעזר כנגדו בקיום המין בנצחיות והתפשטות לעולמי עד, שאי אפשר רק על ידי השתקעות בדמיון גם כן, כדרך שאמרו ביומא כשביטלו יצר הרע דעריות לא אישתכח ביעתא. ויצרא דעריות הוא ההשתקעות בדמיון של בטלה דוגמת השינה. וזה מה שלא יתבטל לגמרי גם לעתיד לבוא, כמו שמובא בזוהר דאיקרי לבן דאתלבן, דאי לאו הכי חמידו דאורייתא לא אישתכח, כי יהיו כמלאכים שאין להם יצר הרע ולא ניתנה תורה להם מטעם זה. כי עיקר חשק התורה מצד המילוי לחסרון, שהיא תבלין ליצר רע, והיינו יצרא דעריות והשתקעות בדמיונות הבלים. על זה התורה תבלין להיות כל דמיונותיו בדברי תורה, כידוע שכח המדמה יוכל להתפשט גם כן במחשבת דברי תורה גם כן הבאים מצד כח המדמה, עד שגם הדמיון כולו תורה ואמת...

ובכל ראש השנה שהוא זכר ליום בריאת אדם, דלכן כל באי עולם עוברים וכו', ספרי חיים וספרי מתים וכו'. כי בריאת האדם הוא במאמר נעשה אדם, ודרשו חז"ל שאמר למלאכי השרת ונעשו כתות כתות וכו', אמר להם עד שאתם מדיינים כבר נעשה אדם. פירוש מלאכים הם הכוחות שונות שיסד השם יתברך, שכולם כלולים באדם שהוא בצלם אלהים, בעל הכוחות כולם, וכפי מספר הכוחות הם מספר המלאכים. ומדיינים היינו כל כוח נתגלה ונתברר ענינו איך הוא באדם, אם לטב וכו', וממילא על ידי זה כבר נעשה אדם. כי עשייתו יתברך האדם אינו אלא על ידי ההתבוננות בכל מיני כוחותיו, דזהו במאמר נברא העולם. כמו שאמרו בשבת דדיבורו של השם יתברך כמעשה, ודיבורו של השם יתברך הוא עולם המלאכים, כמו שדרשו ז"ל על פסוק וישם ה' דבר בפי בלעם – מלאך. ועל ידי שהם מדיינים ומבררים כוחותיהם, שהם פרטי כוחות האדם, ממילא נעשה אדם בעולם העשייה הכולל כל מיני כוחות ההם, והוא אדם הראשון הכולל כל צאצאיו, כמו שאמרו בשמות רבה דכולם תלויים באיפת אדם הראשון.

והיינו דכל הנפשות ספרי חיים וספרי מתים אינם אלא קומה אחד שלימה, הכלולה מכל מיני כוחות שונות היוצאים בפרט בפרטי נפשות. וכל ראש השנה מתעורר זה כידוע, דזה כל ענין קדושת הזמנים דישראל מקדשי, על ידי אתערותא דלתתא בא אתערותא דלעילא הראוי לזמן ההוא בזה שכבר היה. ובהתעוררות ההתבוננות בכוחות אדם ממילא כל באי עולם עוברים וכו' כולן בסקירה אחת דהיינו בהתבוננות דנעשה אדם.

ומצד התבוננות בכוחותיו בא כח השינה גם כן והפלת התרדימה, וכידוע מטעם האריז"ל סוד הדורמיטא דזעיר אנפין בראש השנה, שהשופר בא לעורר זעיר אנפין משינתו. וביאור זה, כידוע דאצילות הוא מה שהאציל השם יתברך מאור כבודו הבלתי בעל תכלית להשגת אדם. והיינו מה שהאדם משיג מאמיתות השם יתברך מצד מידותיו המשמשות בעולם, זה נקרא עולם האצילות שנאצל מאמיתותו הבלתי מושג להיות מושג, והוא ממש כקומת האדם שהוא המשיג, כפי כוחות השגותיו כך הוא מדת ההשגה. וזהו זעיר אנפין דאצילות, שהוא צורתו של יעקב אבינו ע"ה החקוקה בכסא הכבוד, שהוא כלל ישראל שהם המשיגים. וכפי מדת השגתם הוא הוא עצמו מדת ההשגה הנאצלת, וכאשר הם בשינה והעדר ההשגה הרי נקרא דזעיר אנפין ישן כביכול, מאחר שאין אדם בעולם המשיג אמיתותו. ועיקר עולם אצילות הוא ההשגה ממנו יתברך המושג לבני אדם. ולכן הפלת תרדימה דאדם הראשון נקרא שינת זעיר אנפין.

וזה מתעורר בכל ראש השנה, עניין בריאת היצר הרע, שמזה ויבוא גם השטן בתוכם להתיצב (איוב א, ו), הוא היצר הרע שיסד השם יתברך בעולמו, בכלל המלאכים שהם כוחות האדם יש גם כח זה דשינה, ויושב בטל כישן שהוא השתקעות בדמיונות, ומזה בא ההשטנה. וקול שופר מעורר משנתו, היינו קולות דקודם מתן תורה דברא תורה תבלין, והתעוררות לתורה היה בקול שופר המעורר משינת מצרים הקודמת. וכן כל שופר שבראש השנה הוא התחלת התעוררות לעסק התורה תבלין בכל השנה כולה, כל חד לפום דרגא דיליה, על ידי מצות שמיעת קול שופר בראש השנה הוא זוכה להתעורר משינתו בכל ימות השנה כולה ולהשתדל בתורה.

**בראשית רבה פרשה ח, ג-ה**

ויאמר אלהים נעשה אדם, במי נמלך, רבי יהושע בשם ר' לוי אמר במלאכת השמים והארץ נמלך, משל למלך שהיו לו ב' סנקליטים, ולא היה עושה דבר חוץ מדעתן. רבי שמואל בר נחמן אמר במעשה כל יום ויום נמלך, משל למלך שהיה לו סנקתדרון, ולא היה עושה דבר חוץ מדעתו. ר' אמי אמר בלבו נמלך, משל למלך שבנה פלטין ע"י ארדכל ראה אותה ולא ערבה לו, על מי יש לו להתרעם לא על ארדכל, אתמהא, הוי ויתעצב אל לבו. א"ר אסי משל למלך שעשה לו סחורה ע"י סרסור והפסיד, על מי יש לו להתרעם לא על הסרסור, אתמהא, הוי ויתעצב אל לבו.

א"ר ברכיה בשעה שבא הקב"ה לבראת את האדם הראשון ראה צדיקים ורשעים יוצאים ממנו, אמר אם אני בורא אותו רשעים יוצאים ממנו, ואם לא אברא אותו היאך צדיקים יוצאים ממנו, מה עשה הקב"ה הפליג דרכן של רשעים מכנגד פניו, ושיתף בו מדת רחמים ובראו, הה"ד כי יודע ה' דרך צדיקים ודרך רשעים תאבד, איבדה מכנגד פניו ושיתף בו מדת רחמים ובראו.

ר' חנינא לא אמר כן, אלא בשעה שבא לבראת את אדם הראשון נמלך במלאכי השרת ואמר להן נעשה אדם בצלמנו כדמותנו, אמרו לו אדם זה מה טיבו, אמר להן צדיקים עומדים ממנו, הדא הוא דכתיב כי יודע ה' דרך צדיקים כי הודיע ה' דרך הצדיקים למלאכי השרת, ודרך רשעים תאבד, איבדה מהם, גילה להם שהצדיקים עומדים ממנו ולא גילה להם שהרשעים עומדים הימנו, שאלו גלה להם שהרשעים עומדים הימנו לא היתה מדת הדין נותנת שיברא.

א"ר סימון בשעה שבא הקב"ה לבראת את אדם הראשון, נעשו מלאכי השרת כיתים כיתים, וחבורות חבורות, מהם אומרים אל יברא, ומהם אומרים יברא, הה"ד חסד ואמת נפגשו צדק ושלום נשקו, חסד אומר יברא שהוא גומל חסדים, ואמת אומר אל יברא שכולו שקרים, צדק אומר יברא שהוא עושה צדקות, שלום אומר אל יברא דכוליה קטטה. מה עשה הקב"ה נטל אמת והשליכו לארץ, הה"ד ותשלך אמת ארצה. אמרו מלאכי השרת לפני הקב"ה רבון העולמים מה אתה מבזה תכסיס אלטיכסייה שלך, תעלה אמת מן הארץ, הדא הוא דכתיב אמת מארץ תצמח.

רבנן אמרי לה בשם ר' חנינא בר אידי ורבי פנחס ורבי חלקיה בשם רבי סימון אמר: מאד הוא אדם, הה"ד וירא אלהים את כל אשר עשה והנה טוב מאד, והנה טוב אדם.

ר' הונא רבה של צפורין אמר עד שמלאכי השרת מדיינין אלו עם אלו ומתעסקין אלו עם אלו בראו הקב"ה, אמר להן מה אתם מדיינין כבר נעשה אדם.